"Roesski wojenni korabl, idi na choei!" (Russies: Русский военный корабль, иди нахуй), was die laaste opmerking deur Roman Gribof, wat op Slangeiland in die Swartsee gestasioneer was tydens die Russiese aanval op die eiland op 24 Februarie 2022, wat deel was van die Russiese inval van 2022 in Oekraïne. Dit kan vertaal word as "Russiese oorlogskip, fok weg." Die Russiese kruiser het die Oekraïense soldate op die eiland beveel om oor te gee, waarna die verdedigers die opmerking gemaak het. Die 13 Oekraïners op die eiland is óf vermoor óf gevange geneem. Opnames van die gesprek is wyd op die internet versprei en het gou gewild geraak. Dit word sedertdien gebruik as 'n uitroep van die Oekraïense weermag en burgerlikes wat teen die inval betoog. Die Oekraïense president, Wolodimir Zelenski, het aangekondig hy sou aan die soldate op Slangeiland "nadoods" die hoogste toekenning, Held van Oekraïne, toeken. 'n Ander uitdrukking wat op die internet gewild geraak het, reeds in 2014 maar veral sedert die Russiese inval, is Poetin – choeilo! ("Poetin is 'n pielnek!")